**Άγιος Νικόλαος, 5-5-2017**



1. ΕΛΛΗΝΙΚΗ ΔΗΜΟΚΡΑΤΙΑ
2. ΥΠΟΥΡΓΕΙΟ ΥΓΕΙΑΣ
3. 7η ΥΓΕΙΟΝΟΜΙΚΗ ΠΕΡΙΦΕΡΕΙΑ ΚΡΗΤΗΣ

# ΓΝ ΛΑΣΙΘΙΟΥ-ΓΝΚΥ ΝΕΑΠΟΛΕΩΣ «ΔΙΑΛΥΝΑΚΕΙΟ»

# *(ΟΡΓΑΝΙΚΗ ΜΟΝΑΔΑ ΕΔΡΑΣ-ΑΓΙΟΣ ΝΙΚΟΛΑΟΣ)*

**ΓΡΑΦΕΙΟ ΔΙΟΙΚΗΤΗ**

**Δελτίο Τύπου**

**Θέμα: «Ενημέρωση για περιστατικό διαρροής υδάτων κατά τη διάρκεια δοκιμαστικής λειτουργίας του κεντρικού κυκλώματος ψύξης του ΓΝ Αγίου Νικολάου»**

Η Διοίκηση του Γενικού Νοσοκομείου Λασιθίου ΓΝ-ΚΥ Νεαπόλεως «Διαλυνάκειο» ενημερώνει τους πολίτες για τα ακόλουθα:

Την Παρασκευή 5 Μαΐου 2017 και ώρα 10:30 π.μ., κατά τη διάρκεια δοκιμαστικής λειτουργίας του κεντρικού κυκλώματος ψύξης της Νέας Πτέρυγας του Γενικού Νοσοκομείου Αγίου Νικολάου, διαπιστώθηκε διαρροή νερού του κυκλώματος ψύξης από ένα επιδαπέδιο σώμα ψύξης (εξαιτίας οπής που προκλήθηκε στον σωλήνα προσαγωγής του) στο γραφείο Πληροφορικής της Διοικητικής Υπηρεσίας (Α΄ όροφος Νέας Πτέρυγας) και μέσω των αρμών και των οπών όδευσης των σωληνώσεων τα νερά εισήλθαν σε κενό χώρο του ισογείου και στο διάδρομο της αποθήκης υλικού στο υπόγειο. Η διαρροή απομονώθηκε από το τεχνικό προσωπικό σε χρονικό διάστημα μικρότερο των πέντε λεπτών και κινητοποιήθηκε άμεσα όλο το αρμόδιο προσωπικό του νοσοκομείου για την απομάκρυνση των υδάτων, την καθαριότητα των χώρων και την προληπτική απομάκρυνση συσκευών και εγγράφων για λόγους ασφαλείας και αποφυγής ζημιάς.

Χάρη στην ταχύτατη ανταπόκριση των υπαλλήλων του νοσοκομείου και δεδομένου ότι επρόκειτο για ελεγχόμενη δοκιμαστική λειτουργία του συστήματος, δεν διαταράχθηκε η ομαλή λειτουργία του νοσοκομείου, δεν προέκυψαν υλικές ζημιές ή βλάβες και δεν υπάρχει κίνδυνος για την υγεία των ασθενών και των εργαζομένων (το νερό διαρροής ήταν του δικτύου ψύξης και δεν περιέχει κάποια μολυσματική ή βλαπτική για την υγεία ουσία).

Δεδομένου ότι το πρόβλημα φαίνεται να αφορά στο σύνολο του δικτύου του κυκλώματος ψύξης των τριών πρώτων ορόφων (υπόγειο, ισόγειο και Α’ όροφο) της Νέας Πτέρυγας, η Διοίκηση έχει ήδη ξεκινήσει τη διενέργεια προκαταρτικής εξέτασης και θα προχωρήσει σε περεταίρω διερεύνηση του θέματος για τυχόν απόδοση ευθυνών. Επισημαίνεται ότι οι εργασίες κατασκευής των τριών πρώτων ορόφων της Νέας Πτέρυγας ολοκληρώθηκαν πριν από 17 έτη και ως εκ τούτου εγείρονται σοβαρά ερωτήματα για τη φθορά του δικτύου σε αυτό το χρονικό διάστημα. Τέλος, προς αποφυγή περεταίρω προβλημάτων και παρόλο που πρόκειται για έργο μεγάλης δαπάνης, η Διοίκηση θα προβεί κατά προτεραιότητα σε άμεση αντικατάσταση ολόκληρου του δικτύου στους τρεις πρώτους ορόφους της Νέας Πτέρυγας.

 **Η Διοικήτρια**

 **Μαρία Σπινθούρη**